Diari Oficial de la Generalitat Valenciana


Sumari del DOGV 4392, del 04-12-2002 (2002/12647)

RESOLUCIÓ de 19 de novembre de 2002, de la Subsecretaria del Secretariat del Govern i Relacions amb les Corts de la Presidència de la Generalitat, per la qual es disposa la publicació de l'Acord Marc de col·laboració entre la Conselleria de Cultura i Educació de la Generalitat Valenciana i la Fundación Residencia de Estudiantes.
------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   4392

Data del DOGV
:   04-12-2002

Secció del DOGV
:   III. CONVENIS I ACTES - A) CONVENIS INTERADMINISTRATIUS

Número del document
:   2002/12574


Data del document
:   19-11-2002

Organisme emissor
:   Presidència de la Generalitat

Tipus de document
:   Resolució

Descriptors 

:   * administració regional
    * fundació
    * cooperació administrativa
    * documentació

RESOLUCIÓ de 19 de novembre de 2002, de la Subsecretaria del Secretariat del Govern i Relacions amb les Corts de la Presidència de la Generalitat, per la qual es disposa la publicació de l'Acord Marc de col·laboració entre la Conselleria de Cultura i Educació de la Generalitat Valenciana i la Fundación Residencia de Estudiantes. [2002/12944]
  
Subscrit, després de la tramitació prèvia reglamentària, entre la Conselleria de Cultura i Educació de la Generalitat Valenciana i la Fundación Residencia de Estudiantes, el 9 de setembre de 2002, un Acord Marc de col·laboració, i en compliment del que estableix l'article 3.4 del Decret 20/1993, de 8 de febrer, del Govern Valencià, cal publicar en el Diari Oficial de la Generalitat Valenciana l'esmentat Acord, que ha quedat inscrit en el Registre de Convenis amb el número 0712/2002, i que figura com a annex d'esta resolució.
  
València, 19 de novembre de 2002.- La subsecretària del Secretariat del Govern i Relacions amb les Corts: Amparo Koninckx Frasquet.
  
ACORD MARC DE COL·LABORACIÓ ENTRE
  
LA CONSELLERIA DE CULTURA I EDUCACIÓ
  
DE LA GENERALITAT VALENCIANA I LA FUNDACIÓN
  
RESIDENCIA DE ESTUDIANTES
  
València, 9 de setembre de 2002
  
Reunits
  
D'una part, l'Honorable senyor Manuel Tarancón Fandos, conseller de Cultura i Educació, en nom i representació de la Generalitat Valenciana, amb domicili a l'efecte del present acord a València, Av. Campanar 32, en virtut de les facultats que té conferides d'acord amb l'article 35 de la Llei de Govern Valencià.
  
I, d'una altra, el senyor José García-Velasco, Secretari de la Fundación Residencia de Estudiantes, en nom i representació d'esta, amb domicili a l'efecte del present acord a Madrid, al carrer Pinar núm. 23, en virtut de les facultats que té conferides.
  
Intervenint els dos en funció dels respectius càrrecs i reconeixent-se recíprocament capacitat per a atorgar el present acord.
  
EXPOSEN
  
Que la Conselleria de Cultura i Educació de la Generalitat Valenciana té encomanades, de conformitat amb el Decret 111/2000, de 18 de juliol, del Govern Valencià, pel qual s'aprova el Reglament Orgànic i Funcional de la Conselleria de Cultura i Educació, i l'Orde de 26 de març de 2001, de desenrotllament d'eixe Reglament, entre d'altres, la conservació i difusió del patrimoni documental i bibliogràfic de la Comunitat Valenciana, l'impuls i el registre dels béns pertanyents al patrimoni documental valencià, inclòs o no en els centres d'arxiu del sistema; l'impuls d'accions destinades a garantir que elements importants del patrimoni documental valencià que no es troben en el territori valencià puguen passar als seus centres d'arxiu per mitjà de còpia en qualsevol suport material; la promoció i l'ajuda a la creació literària, l'organització de trobades, reunions i actes culturals d'interés per al sistema bibliotecari.
  
Que la Fundación Residencia de Estudiantes és una fundació cultural privada, sense fins de lucre, constituïda en virtut d'acta atorgada pel Consell Superior d'Investigacions Científiques amb data de 14 de desembre de 1989, i aprovada per Orde Ministerial de 18 de juliol de 1990; té encomanada la continuació de la labor iniciada l'any 1910 per Alberto Jiménez Fraud i està obligada a complir amb els fins fundacionals de rescatar, conservar, estudiar i difondre la vida i l'obra de tots els que han conformat la història de la Residencia entre 1910 i 1936 i més genèricament, la història de la cultura espanyola del primer terç del segle XX.
  
Que, tenint en compte que compartixen l'objectiu de difondre un període excepcional de la cultura espanyola, i també de contribuir hui al desenrotllament d'esta en les ciències, el pensament, les humanitats i les arts, ambdós institucions tenen interés de subscriure un acord marc de col·laboració regit per les següents
  
CLÀUSULES
  
Primera
  
Ambdós parts contribuiran per a aconseguir l'establiment d'una via de col·laboració per a assolir els fins de promoció cultural que els són comuns.
  
Segona
  
La Conselleria de Cultura i Educació i la Fundación Residencia de Estudiantes col·laboraran en la investigació, l'estudi i la difusió de la cultura a través de la realització de totes les activitats que creguen oportú acordar.
  
Tercera
  
Les línies centrals d'esta col·laboració seran:
  
1. El rescat, processament i difusió del patrimoni documental a través de:
  
a) L'elaboració d'inventaris i catàlegs de fons bibliogràfics i arxivístics produïts per ambdós entitats i de mutu interés.
  
b) L'intercanvi de fons documentals, per mitjà de la realització de còpies en qualsevol suport, inclòs el digital. En cada cas ambdós institucions establiran les condicions d'accés, consulta, reproducció i mitjans de difusió de les còpies que intercanvien.
  
c) La col·laboració en l'elaboració i difusió de publicacions divulgatives i educatives sobre temes d'interés comú d'ambdós institucions.
  
- La producció i itinerància d'exposicions en les seues respectives sales.
  
- L'edició conjunta de llibres i altres publicacions.
  
- La producció de conferències, trobades, simposis o jornades d'estudi que podran celebrar-se en les sales designades a l'efecte per ambdós parts.
  
- La formació i intercanvi de professionals.
  
Quarta
  
Per a assegurar el correcte desenrotllament d'este acord, es crearà una comissió mixta formada per una representació paritària de cada una de les parts.
  
Quinta
  
Les activitats que es desenrotllen en virtut del present acord podran ser objecte de convenis específics.
  
Sexta
  
En totes aquelles activitats que es realitzen en compliment del present acord figuraran els logotips d'ambdós institucions.
  
Sèptima
  
Este acord tindrà una vigència de 10 anys, prorrogables automàticament per períodes anuals, excepte denúncia d'una de les parts, que haurà de ser comunicada per escrit amb un mínim de sis mesos d'antelació.
  
Per al cas de terminació del present acord, ambdós institucions prendran les mesures necessàries per a evitar perjuís tant a elles com a tercers, i s'entén que hauran de continuar, fins a la finalització, les accions ja iniciades.
  
Octava
  
Per a les qüestions litigioses que pogueren suscitar-se de l'aplicació o la interpretació d'este acord les parts se sotmeten expressament als jutjats i tribunals de la Comunitat Valenciana.
  
I en prova de conformitat firmen el present document per quadruplicat en el lloc i la data indicats més amunt.
  
El senyor conseller de Cultura i Educació de la Generalitat Valenciana: Manuel Tarancón Fandos.
  
El secretari de la Fundación Residencia de Estudiantes: José García Velasco.